Ma sterf toe sy kleuter uit brandende huis wou redArgieffoto (Foto: Alexas_Fotos, Pixabay) ŉ 40-jarige vrou is dood nadat sy haar driejarige dogtertjie uit hul brandende huis in die Merelisa-nedersetting in Ngqamakhwe in die Oos-Kaap probeer red het. Kapt. Jackson Manatha, woordvoerder van die polisie, het gesê die ma het Donderdag omstreeks 18:30 haar vier kinders by die huis agtergelaat om na ŉ winkel te gaan. “Terwyl sy in die rigting van die winkel gestap het, het sy haar kinders hoor skree. Hulle het haar geroep om terug te kom en gesê die huis is aan die brand,” het Manatha gesê. Die ma het haar teruggehaas en besef haar driejarige dogtertjie is steeds binne die huis. Sy het by die brandende huis ingehardloop om die kleuter te red. Die ma én haar dogter het egter in die vlamme gesterf. Volgens Manatha is die oorsaak van die brand nog nie bekend nie. Die polisie is besig met ŉ geregtelike doodsondersoek. Manatha kon nie die ouderdomme van die kinders wat die brand oorleef het, bevestig nie. Hy het gesê die oorledenes se name sal bekendgemaak word sodra al hul naasbestaandes in kennis gestel is.